หุ้นทำสถิติสูงสุดรอบ18ปี
นักวิเคราะห์เตือนนักลงทุนซื้อขายระวัง..
5 ก.พ. 2556

นักวิเคราะห์เตือนนักลงทุนซื้อขายระวัง..
กลต.สั่งคุมเข้มหุ้นบัญชีแคชบาลานซ์..
เงินต่างชาติไหลเข้า ดันหุ้นทำสถิติใหม่รอบ 18 ปี โบรกเกอร์ ชี้ 1,500 จุด เร็วกว่าคาด เตือนระวัง 
วันที่ 4 ก.พ. ดัชนีหุ้นไทยดีดทะลุ 1,500 จุด ตั้งแต่เปิดตลาด ก่อนย่อมาปิดที่ 1,506.37 จุด ซึ่งเป็นสถิติใหม่รอบ 18 ปี 3 เดือน นับตั้งแต่วันที่ 4 พ.ย. 2537 ที่ปิด 1,522.94 จุด โดยระหว่างวันแตะจุดสูงสุด 1,511.95 จุด
นับตั้งแต่สิ้นปี 2555 หุ้นไทยปรับตัวเพิ่มขึ้นแล้ว 114.44 จุด จาก 1,391.93 จุด ขณะที่มูลค่าหลักทรัพย์ตามราคา (มาร์เก็ตแคป) เพิ่มขึ้น 1 ล้านล้านบาท มาอยู่ที่ 12.8 ล้านล้านบาท จากสิ้นปีก่อนที่ 11.8 ล้านล้านบาท
ตลอดทั้งวันดัชนีเคลื่อนไหวในแดนบวก และปรับขึ้นในทิศทางเดียวกับเพื่อนบ้าน จากกระแสเงินต่างชาติยังไหลเข้าต่อเนื่อง หลังตัวเลขเศรษฐกิจการจ้างงานของสหรัฐ และตัวเลขภาคการบริการของจีนออกมาดีขึ้น
น.ส.ธีรดา ชาญยิ่งยงค์ ผู้ช่วยผู้อำนวยการอาวุโส ฝ่ายวิเคราะห์หลักทรัพย์ บริษัทหลักทรัพย์ (บล.) ฟิลลิป (ประเทศไทย) เปิดเผยว่า การที่ดัชนีหุ้นสามารถทะลุ 1,500 จุด ได้ ถือเป็นเรื่องเกินความคาดหมายมาก เพราะบริษัทให้ดัชนีสิ้นปีนี้ที่ 1,530 จุด และปัจจุบันใกล้ถึงเป้าหมายแล้ว แต่บริษัทยังไม่ปรับเป้าหมายเพราะปัจจัยพื้นฐานยังไม่มีการเปลี่ยนแปลง และปกติการปรับเป้าหมายดัชนีหุ้นต้องมีปัจจัยพื้นฐานรองรับมากกว่าปรับตามจิตวิทยาการลงทุน
ปัจจุบันนักลงทุนควรลงทุนอย่างระมัดระวังมากขึ้น เพราะดัชนีผันผวนตามเม็ดเงินต่างชาติที่เข้ามาร้อนแรงมาก และต้องเข้าใจว่าเมื่อไหลเข้ามาก็พร้อมที่จะไหลออกเร็วเช่นกัน
“ปัจจุบันให้นักลงทุนถือเงินสดไว้ 50% กลยุทธ์นักลงทุนระยะสั้นแนะซื้อหุ้นที่คาดว่าผลประกอบการปี 2555 ออกมาดี และจะจ่ายเงินปันผล ส่วนหุ้นพลังงานยังเล่นตามรอบได้ เพราะที่ผ่านมาขึ้นน้อยกว่าตลาด แต่ต้องรับความเสี่ยงที่เป็นหุ้นกลุ่มใหญ่ที่ต่างชาติลงทุน ขณะที่นักลงทุนระยะยาวแนะนำรอจังหวะดัชนีปรับฐานก่อน” น.ส.ธีรดา กล่าว
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้สั่งพักการปฏิบัติหน้าที่ผู้แนะนำการลงทุนบริษัทหลักทรัพย์ เมย์แบงก์ กิมเอ็ง (ประเทศไทย) ทั้งหมด 5 ราย แบ่งเป็น สาขาชลบุรี 4 ราย คือ นายสัมพันธ์ นันทชลากรกิจ นายอภินพ จริยาเอกภาส นางสิริมาลย์ ธนูเทพ และนางธนภร วรรณปกาศิต เนื่องจากใช้บัญชีหลักทรัพย์ของผู้ลงทุนซื้อขายหลักทรัพย์เพื่อตนเอง และใช้เงินกู้นอกระบบเพื่อซื้อขายหลักทรัพย์ และพักการปฏิบัติหน้าที่ของนายสมบูรณ์ ปัญจพลานุรักษ์ อดีตผู้จัดการสาขา เนื่องจากรู้เห็นและสนับสนุนการกระทำดังกล่าว ตั้งแต่วันที่ 1 ก.พ. เป็นต้นไป
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ กล่าวว่า ได้ย้ำกับบริษัทหลักทรัพย์เน้นทำความรู้จักลูกค้าอย่างแท้จริง และตรวจสอบเรื่องหุ้นหรือเงินค้ำประกันของลูกค้าที่นำมาวางไว้เพื่อขอวงเงินในการซื้อขายบัญชีแคชบาลานซ์ โดยปรับวงเงินให้สอดคล้องกับมูลค่าของหลักประกัน และในกรณีลูกค้าไม่มีเงินวางประกันก็ให้ลดวงเงินให้เป็นไปตามความจริง 
ทั้งนี้ ที่ผ่านมาพบว่าผู้ลงทุนมีการโอนหลักทรัพย์ไปยังพอร์ตอื่นเพื่อใช้ในการขอเพิ่มวงเงิน และเมื่อได้มีการซื้อขายตามวงเงินแล้วก็มีการโอนหุ้นกลับไปยังบัญชีอื่น ขณะที่มองว่าเพียงการดูแลเกณฑ์ที่มีอยู่ในปัจจุบันก็น่าจะเพียงพอแล้ว 
นายวรพล กล่าวอีกว่า ก.ล.ต.ได้เปิดตัวโครงการ “หุ้นใหม่ ความภูมิใจของจังหวัด” รุ่นที่ 2 ยังคงเน้นกิจการที่จดทะเบียนหรือมีธุรกิจหลักในต่างจังหวัด ดำเนินธุรกิจมาแล้วไม่ต่ำกว่า 2 ปี หากสามารถยื่นขอเสนอขายหุ้นได้ภายในปี 2557 จะได้รับยกเว้นค่าธรรมเนียมคำขออนุญาตเสนอขายหุ้นและเข้าจดทะเบียน 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย กล่าวว่า ในรุ่นแรกมีบริษัทเข้าร่วมโครงการ 4 บริษัท มีมูลค่าการระดมทุน 4,000 ล้านบาท